บาทผันผวนน้อยลงดันทุนสำรองประเทศเพิ่ม
ธปท.เผยทุนสำรองประเทศเพิ่มขึ้น 200 ล้านเหรียญสหรัฐ อยู่ที่ระดับ 1.623 แสนล้านเหรียญสหรัฐ คาดบาทผันผวนน้อยลง
24 ต.ค. 2557

ธปท.เผยทุนสำรองประเทศเพิ่มขึ้น 200 ล้านเหรียญสหรัฐ อยู่ที่ระดับ 1.623 แสนล้านเหรียญสหรัฐ คาดบาทผันผวนน้อยลง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 24 ต.ค.ที่ผ่านมา อยู่ที่ระดับ 1.623 แสนล้านเหรียญสหรัฐ หรือ ประมาณ 5.265 ล้านล้านบาท หากคิดอัตราแลกเปลี่ยนปัจจุบันที่ระดับ 32.40 บาท/เหรียญสหรัฐ เพิ่มขึ้นเล็กน้อย 200 ล้านเหรียญสหรัฐ หรือประมาณ 6,480 ล้านบาท เมื่อเทียบกับสัปดาห์ก่อนหน้าที่ 1.621แสนล้านเหรียญสหรัฐ หรือประมาณ 5.257 ล้านล้านบาท 
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.46 หมื่นล้านเหรียญสหรัฐ เพิ่มขึ้น 200 ล้านเหรียญสหรัฐ จากสัปดาห์ก่อนที่ 2.44 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและ Forward แล้ว อยู่ที่ระดับ 1.869 แสนล้านเหรียญสหรัฐ
ด้านนักค้าเงินธนาคารพาณิชย์ กล่าวว่า ภาวะเงินทุนไหลเข้าและออกช่วงนี้ค่อนข้างนิ่ง ทำให้การเคลื่อนไหวของค่าเงินบาทไม่ได้ผันผวนมากนักยังอยู่ในกรอบ 32.20-32.40 บาท/เหรียญสหรัฐ ฉะนั้น ความจำเป็นในการซื้อเงินเหรียญสหรัฐเข้าเก็บในทุนสำรองเพื่อดูแลเงินบาทแข็งค่าจึงลดลง ธปท.จึงปล่อยให้ค่าเงินบาทเคลื่อนไหวตามกลไกตลาดได้มากขึ้น
ทั้งนี้ ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ธปท.ในปัจจุบันอยู่ที่ระดับ 1.40 ล้านล้านบาท ลดลงเล็กน้อยจากสัปดาห์ก่อนที่ 1.45 ล้านล้านบาท โดยภาพรวมสภาพคล่องเงินสดยังมีเพียงพอและมีระดับสอดคล้องกับภาวะเศรษฐกิจ รวมถึงความต้องการถือเงินสดของประชาชน